


	[bookmark: _GoBack]Európsky parlament
2024-2029
	[image: EP logo RGB_Mute]



<Commission>{CONT}Výbor pre kontrolu rozpočtu</Commission>

<RefProc>2025/0801</RefProc><RefTypeProc>(NLE)</RefTypeProc>
<Date>{03/03/2025}3. 3. 2025</Date>
<TitreType>NÁVRH SPRÁVY</TitreType>
<Titre>o návrhu na vymenovanie Luciana Romașcana za člena Dvora audítorov</Titre>
<DocRef>(C10‑0010/2025 – 2025/0801(NLE))</DocRef>
<Commission>{CONT}Výbor pre kontrolu rozpočtu</Commission>
Spravodajca: <Depute>Tomáš Zdechovský </Depute>


PR_NLE_MembersECA
OBSAH
strana
NÁVRH ROZHODNUTIA EURÓPSKEHO PARLAMENTU	3
PRÍLOHA 1: ŽIVOTOPIS LUCIANA ROMAȘCANA	4
PRÍLOHA 2: ODPOVEDE LUCIANA ROMAȘCANA NA DOTAZNÍK	9

[bookmark: _Toc193121584]
NÁVRH ROZHODNUTIA EURÓPSKEHO PARLAMENTU
o návrhu na vymenovanie Luciana Romașcana za člena Dvora audítorov
(C10‑0010/2025 – 2025/0801(NLE))
(Konzultácia)
Európsky parlament,
–	so zreteľom na článok 286 ods. 2 Zmluvy o fungovaní Európskej únie, v súlade s ktorým Rada konzultovala s Európskym parlamentom (C10‑0010/2025),
–	so zreteľom na článok 133 rokovacieho poriadku,
–	so zreteľom na správu Výboru pre kontrolu rozpočtu (A10‑0000/2025),
A.	keďže prostredníctvom listu z 12. februára 2025 Rada konzultovala s Európskym parlamentom o návrhu na vymenovanie Luciana Romașcana za člena Dvora audítorov;
B.	keďže Výbor pre kontrolu rozpočtu posúdil kvalifikáciu Luciana Romașcana, najmä pokiaľ ide o podmienky uvedené v článku 286 ods. 1 Zmluvy o fungovaní Európskej únie; keďže v rámci tohto posúdenia výbor dostal od Luciana Romașcana životopis a odpovede na písomné otázky, ktoré mu boli adresované;
C.	keďže následne tento výbor 18. marca 2025 usporiadal vypočutie, počas ktorého Lucian Romașcanu predniesol úvodné vyhlásenie a následne zodpovedal otázky, ktoré kládli členovia výboru;
1.	súhlasí/nesúhlasí s návrhom Rady vymenovať Luciana Romașcana za člena Dvora audítorov;
2.	poveruje svoju predsedníčku, aby postúpila toto rozhodnutie Rade a pre informáciu Dvoru audítorov, ako aj ostatným inštitúciám Európskej únie a kontrolným orgánom členských štátov.

[bookmark: _Toc193121585]PRÍLOHA 1: ŽIVOTOPIS LUCIANA ROMAȘCANA
OSOBNÉ ÚDAJE
Ženatý, dve deti
Politik so skúsenosťami s prácou v parlamente a vo vláde na najvyššej úrovni a s bohatými skúseností zo súkromného sektora.
Množstvo skúseností s prácou s verejnými a európskymi fondmi vo verejných funkciách, ako minister, senátor alebo vedúci vyššieho administratívneho územného celku.
VZDELANIE A ODBORNÁ PRÍPRAVA
[ 2000 – 2002 ] Executive MBA 
University Of Washington, Seattle / ASEBUSS Bukurešť 
Mesto: Bukurešť | Krajina: Rumunsko |
[ 1986 – 1991 ] BSc 
Akadémia ekonomických štúdií 
Mesto: Bukurešť | Krajina: Rumunsko | 
PRACOVNÉ SKÚSENOSTI
[ 28/10/2024 – doteraz ] predseda 
Zastupiteľstvo župy Buzău 
Mesto: Buzău | Krajina: Rumunsko 
•	funkcia jedného zvoleného kandidáta
•	administratívna koordinácia župy Buzău so 404 000 obyvateľov a 87 správnymi územnými jednotkami
•	ročný rozpočet – viac ako 100 miliónov EUR 
[ 21.12.2016 – 27.10.2024 ] senátor 
Rumunský Senát 
Mesto: Bukurešť | Krajina: Rumunsko 
rôzne pozície v rumunskom parlamente:
•	predseda výboru pre kultúru a médiá
•	predseda delegácie rumunského parlamentu pri Parlamentnom zhromaždení Organizácie pre bezpečnosť a spoluprácu v Európe (OBSE)
•	predseda klubu senátorov sociálno-demokratickej strany
[ 11/2021 – 06/2023 ] minister kultúry 
Rumunská vláda 
Mesto: Bukurešť | Krajina: Rumunsko 
• ročný rozpočet – viac ako 300 miliónov EUR 

[ 06/2017 – 01/2018 ] minister kultúry 
Rumunská vláda 
Mesto: Bukurešť | Krajina: Rumunsko 
• ročný rozpočet – viac ako 270 miliónov EUR
[ 2015 – 2016 ] poradca predsedu rady v oblasti riadenia 
Rumunská národná televízia 
Mesto: Bukurešť | Krajina: Rumunsko 
•	v 100 % vlastníctve štátu
•	5 televíznych kanálov
•	ročný obrat 67 miliónov EUR
•	2 450 zamestnancov
[ 2012 – 2015 ] výkonný riaditeľ 
Dogan Media International 
Mesto: Bukurešť | Krajina: Rumunsko 
•	hlavné mesto Turecka
•	ročný obrat 20 miliónov EUR
•	viac ako 400 zamestnancov
•	32 % medziročný rast príjmov
[ 2009 – 2012 ] generálny riaditeľ 
Cancan Media 
Mesto: Bukurešť | Krajina: Rumunsko 
•	ročný obrat 8 miliónov EUR
•	140 zamestnancov
•	12 % medziročný rast príjmov
[ 2006 – 2009 ] výkonný riaditeľ 
Ringier Romania 
Mesto: Bukurešť | Krajina: Rumunsko 
•	švajčiarsky kapitál
•	ročný obrat 30 miliónov EUR
•	240 zamestnancov
[ 2004 – 2006 ] výkonný riaditeľ 
Best Print Services 
Mesto: Bukurešť | Krajina: Rumunsko 
•	ročný obrat 10 miliónov EUR
•	110 zamestnancov
•	rokovania o financovaní, dohľad nad investičným programom
•	návrh a plnenie ERP (plánovanie podnikových zdrojov)
•	18 % medziročný rast príjmov
[ 2002 – 2004 ] generálny manažér 
HL Display Romania 
Mesto: Bukurešť | Krajina: Rumunsko 
•	švédsky kapitál
•	startup
•	ročný obrat 1 milión EUR
•	5 zamestnancov
•	zodpovedný za výkaz ziskov a strát
•	zodpovednosť za zostavovanie rozpočtu, kontrolu príjmov a nákladov

[ 1999 – 2002 ] obchodný riaditeľ 
Ringier Romania 
Mesto: Bukurešť | Krajina: Rumunsko 
•	švajčiarsky kapitál
•	koordinácia predajných tímov (14 osôb)
•	tvorba stratégie predaja, plánovanie, stanovovanie cieľov predaja 
•	obchodné prezentácie pre mediálne agentúry, kľúčových klientov; rokovanie o zmluve
[ 1997 – 1999 ] obchodný riaditeľ 
MediaPro Holding 
Mesto: Bukurešť | Krajina: Rumunsko 
•	organizácia a harmonizácia predajných štruktúr rôznych spoločností skupiny
•	tvorba stratégie predaja, plánovanie, stanovovanie cieľov predaja 
•	obchodné prezentácie pre mediálne agentúry, kľúčových klientov; rokovania o zodpovednosti za rozpočet predaja, hĺbková reorganizácia štruktúry predaja 16 rôznych spoločností
[ 1993 – 1997 ] zástupca krajiny 
Amorim Irmaos 
Mesto: Bukurešť | Krajina: Rumunsko 
•	startup
•	ročný obrat 4 milióny EUR
•	budovanie značky na rumunskom trhu, získanie a udržanie vedúceho postavenia (90 % podiel na trhu)
[ 1991 – 1993 ] pracovník pre kontakt s klientmi 
Vinexport Trading Co. 
Mesto: Bukurešť | Krajina: Rumunsko 
•	koordinácia vývozu na holandský, kanadský a izraelský trh
•	účasť na rokovaniach, dohľad nad dodávkami, príprava vývozných dokladov.
RIADIACE A VODCOVSKÉ ZRUČNOSTI 
Vedúci tímu, dobrý vyjednávač 
•	dobrá koordinácia tímov
•	presné stanovenie a vymedzenie kompetencií a hierarchií, schopnosť venovať sa viacerým úlohám s dôrazom na detaily
•	analytické schopnosti a zároveň orientácia na opatrenia a výsledky
•	vynikajúce komunikačné a prezentačné schopnosti
•	výrazná schopnosť rokovať s rôznymi typológiami alebo kultúrami
KOMUNIKAČNÉ A INTERPERSONÁLNE ZRUČNOSTI 
Vynikajúci komunikátor, adaptabilný a vytrvalý 
•	vynikajúce interpersonálne a komunikačné zručnosti v rôznych prostrediach, koordinácia a motivácia tímov rôznych veľkostí
•	oddanosť, iniciatíva, dynamickosť, vytrvalosť, prispôsobivosť, rýchla asimilácia podľa nových informácií z rôznych oblastí
JAZYKOVÉ ZNALOSTI 
Materinský jazyk: rumunčina 
Ďalší jazyk/ďalšie jazyky: 
angličtina 
POČÚVANIE C2 ČÍTANIE C2 PÍSANIE C2 
SAMOSTATNÝ ÚSTNY PREJAV C2 ÚSTNA INTERAKCIA C2 
francúzština
POČÚVANIE B2 ČÍTANIA B2 PÍSANIE B1 
SAMOSTATNÝ ÚSTNY PREJAV B1 ÚSTNA INTERAKCIA B1 
Úrovne: A1 a A2: základný používateľ; B1 a B2: samostatný používateľ; C1 a C2: skúsený používateľ
DIGITÁLNE ZRUČNOSTI 
Moje digitálne zručnosti 
Vynikajúce zručnosti pri práci s Microsoft Office (Word, Excel, Outlook) |Dokonalá znalosť používania počítačov a internetu | Plánovanie podnikových zdrojov (ERP) | Vykonávanie manažmentu zmien: od organizačných zmien až po spustenie programu manažmentu vzťahov s klientmi 
VODIČSKÝ PREUKAZ 
Motocykle:	 A
Osobné vozidlá: 	B
KONÍČKY A ZÁUJMY 
Vášnivý čitateľ, fanúšik športu a hudby 

Dotazník pre kandidátov na členstvo v Dvore audítorov
Odborná prax
1.	Vymenujte, prosím, svoje odborné skúsenosti v oblasti verejných financií, či už ide o rozpočtové plánovanie, plnenie rozpočtu, rozpočtové riadenie, rozpočtovú kontrolu, či audit. 
	A:
	Ako manažér v súkromnom sektore:
i.	Navrhoval som, vyjednával, schvaľoval a riadil rozpočty vo výške desiatok miliónov EUR v rôznych spoločnostiach, ktoré som viedol.

	Ako senátor v rumunskom parlamente:
i.	Rokoval som, menil a schválil osem rumunských ročných rozpočtov a zapájal sa do všetkých činností súvisiacich s týmto náročným procesom.
ii.	Prijímal som, analyzoval som a bol som zapojený do zmeny, schválenia alebo zamietnutia rozpočtov inštitúcií, ktoré pôsobia priamo pod dohľadom rumunského Senátu – Rumunskej národnej televízie, Rumunského národného rozhlasu, Rumunského kultúrneho inštitútu, Audiovizuálnej rady a pod.
iii.	Bol som zapojený do rozhodovania na najvyššej úrovni počas veľkých kríz vrátane pandémie a energetickej krízy, keď bol vplyv na rozpočet a kontrola nad rozhodnutiami kľúčovou prioritou.

	Ako minister kultúry:
i.	Analyzoval som rozpočty z minulých rokov a vyvodil som závery o výkonnosti predchádzajúcich rozpočtov a v prípade potreby som vykonal nápravné opatrenia.
ii.	Vypracoval som ročné rozpočty, prerokoval som ich s ministerstvom financií a predložil som ich rumunskému parlamentu – ročný rozpočet ministerstva kultúry je približne 300 miliónov EUR.
iii.	Dohliadal som na plnenie ročných rozpočtov z hľadiska výkonnosti aj zákonnosti.
iv.	Úzko som spolupracoval s rumunským dvorom audítorov na všetkých aspektoch súvisiacich s jeho činnosťami týkajúcimi sa môjho ministerstva.

	Ako predseda župy Buzau
i.	Analyzoval som rozpočty z predchádzajúcich rokov, aby som mohol vyvodiť závery o finančnej výkonnosti župy, a následne som pripravoval rozpočtové úpravy na nasledujúce obdobie.
ii.	Vypracoval som rozpočet na rok 2025 a dohliadal som na jeho schválenie župnými poslancami – ročný rozpočet predstavuje približne 110 miliónov EUR.
2.	Aké najväčšie úspechy ste vo svojej odbornej kariére dosiahli?
	A: Vzhľadom na rozsah tohto dotazníka by som uviedol len niektoré úspechy týkajúce sa finančnej a rozpočtovej oblasti:
i.	Počas svojho prvého mandátu ministra som dokázal zvýšiť rozpočet ministerstva kultúry o 47 % a dohliadal som na mieru jeho plnenia nad 98 % bez toho, aby rumunský Dvor audítorov vydal akékoľvek záporné stanovisko.
ii.	Ako predseda klubu senátorov Sociálnodemokratickej strany som bol kľúčovým aktérom pri rokovaniach o ročných rozpočtoch Rumunska a pri ich včasnom úspešnom odhlasovaní.
iii.	Ako poslanec parlamentu počas krízy spôsobenej ochorením COVID-19 som spolu s kolegami dokázal potrebnými parlamentnými rozhodnutiami zabezpečiť všetky zdroje, ktoré štát potreboval na boj proti pandémii, a sledoval spôsob, akým boli zdroje pridelené a vynaložené. 
3.	Aká je vaša profesijná skúsenosť s medzinárodnými multikultúrnymi a viacjazyčnými organizáciami alebo inštitúciami so sídlom mimo vašej domovskej krajiny?
	A:
i.	V súkromnom sektore som pracoval na najvyšších riadiacich funkciách v nadnárodných spoločnostiach, kde som bol vystavený rôznym kultúram v rámci organizácií, pre ktoré som pracoval. 
ii.	Ako poslanec rumunského parlamentu a predseda výboru som sa neustále zapájal do parlamentnej diplomatickej činnosti a komunikoval s predstaviteľmi rôznych krajín a kultúr. Ako predseda delegácie rumunského parlamentu pri Organizácii pre bezpečnosť a spoluprácu v Európe (OBSE) som sa zúčastňoval na stretnutiach, diskusiách a rokovaniach so zástupcami z viac ako 50 členských krajín. 
iii.	Ako minister som mal príležitosť viesť medzinárodnú agendu a stretávať sa a rokovať s kolegami z rôznych krajín a kultúr.
4.	Bolo vám udelené absolutórium za výkon riadiacich povinností, ktoré ste v minulosti plnili, ak sa takýto postup uplatňuje?
	A: Čo sa týka činností, ktoré som doposiaľ vykonával, nevyžadoval sa postup udelenia absolutória.
5.	Ktorá z vašich doterajších funkcií bola výsledkom politickej nominácie? 
	A: Posledných osem rokov svojej kariéry som pôsobil na základe všeobecných alebo miestnych volieb vo verejnej službe a dvakrát som bol vymenovaný za ministra kultúry. Všetky funkcie som zastával ako člen Sociálno-demokratickej strany (PSD).
6.	Ktoré boli tri najdôležitejšie rozhodnutia, na ktorých prijatí ste sa vo svojom profesionálnom živote podieľali?
	A: Počas svojej kariéry, ktorá trvá už niekoľko desaťročí, som prijal niekoľko dôležitých rozhodnutí, ktoré prispeli k zmene a na ktoré som hrdý. Uvediem tri z nich, ktoré sú relevantné pre tri hlavné kapitoly mojej doterajšej kariéry v súkromnom sektore, vláde a parlamente:
i.	Jedným z dôležitých rozhodnutí, ktoré som prijal počas svojho pôsobenia vo funkcii manažéra v súkromnom sektore, bola dôkladná reštrukturalizácia divízie, za ktorú som bol zodpovedný v spoločnosti Ringier Romania, vďaka čomu tituly novín a časopisov v mojom portfóliu tvorili 50 % obratu skupiny a takmer 100 % zisku skupiny.
ii.	Ako minister kultúry som dokázal reštrukturalizovať a zefektívniť rozpočet a v porovnaní s predchádzajúcim rokom som na domáce kultúrne projekty vyčlenil o 270 % viac finančných prostriedkov.
iii.	Ako senátor a predseda klubu som podporil investičné programy vlády vrátane projektov Fondu na podporu obnovy a odolnosti, ktoré v roku 2024 predstavovali takmer 7 % HDP Rumunska, rokoval som o nich vo výboroch a získal hlasy na ich podporu.
Nezávislosť
7.	V zmluve sa stanovuje, že členovia Dvora audítorov musia byť pri vykonávaní svojich úloh „úplne nezávislí“. Ako by ste si plnili túto povinnosť pri výkone budúcich úloh? 
A: Ak budem potvrdený vo funkcii člena Dvora audítorov, zaväzujem sa vykonávať svoje povinnosti úplne nezávisle a v súlade s najvyššími etickými normami, vo všeobecnom záujme Európskej únie a európskych občanov a pri plnom dodržiavaní ustanovení zmlúv a rokovacieho poriadku Dvora audítorov. Budem v plnej miere dodržiavať ustanovenia kódexu správania členov EDA a etické zásady, ktoré sú v ňom zakotvené, a to bezúhonnosť, nezávislosť, objektívnosť, spôsobilosť, profesionálny prístup, zachovávanie dôvernosti a transparentnosť, dôstojnosť, odhodlanie a lojálnosť, diskrétnosť a kolegialitu. 
Nebudem nikdy žiadať ani prijímať pokyny od žiadnej vlády ani inej inštitúcie, orgánu alebo subjektu. Zároveň sa zdržím akéhokoľvek konania nezlučiteľného s mojimi budúcimi úlohami a budem sa snažiť ísť príkladom svojím správaním. Aj po skončení činnosti sa zaväzujem zabezpečiť dôvernosť informácií a dodržiavať pravidlá týkajúce sa menovania a výhod.
V tejto funkcii zabezpečím, aby bola nezávislosť Dvora audítorov prísne chránená a aby som svoje úlohy plnil bezúhonne, nestranne a s pevným odhodlaním spĺňať najvyššiu úroveň kvality verejnej služby.
8.	Máte vy alebo vaši blízki príbuzní (rodičia, súrodenci, právny partner a deti) nejaké obchodné alebo finančné podiely alebo iné záväzky, ktoré by mohli byť v konflikte s vašimi budúcimi povinnosťami? 
	A: Ja ani žiadny člen mojej rodiny nemáme obchodné ani finančné záujmy, ktoré by mohli viesť ku konfliktu záujmov s povinnosťami a úlohami spojenými s funkciou člena Európskeho dvora audítorov (EDA).
9.	Ste ochotný informovať predsedu Dvora audítorov o všetkých svojich finančných záujmoch a iných záväzkoch a zverejniť ich? 
	A: Áno, som pripravený zverejniť všetky požadované informácie a poskytnúť vyhlásenie o záujmoch v súlade s kódexom správania a etickými usmerneniami Európskeho dvora audítorov, čím sa zabezpečí plná transparentnosť a zodpovednosť.
10.	Ste v súčasnosti účastníkom prebiehajúceho súdneho konania? Ak áno, uveďte podrobnosti. 
	A: Nie, v súčasnosti nie som účastníkom žiadneho súdneho konania.
11.	Máte politickú funkciu alebo mandát? Ak áno, na akej úrovni? Mali ste za posledných 18 mesiacov nejakú politickú funkciu? Ak áno, uveďte podrobnosti.
	A: Áno, v súčasnosti som predsedom organizácie Sociálnodemokratickej strany v Buzau a celoštátnym hovorcom strany pre všetky záležitosti.
12.	Vzdáte sa po vymenovaní za člena Dvora audítorov akéhokoľvek volebného mandátu, ako aj akejkoľvek aktívnej funkcie a s ňou spojenej zodpovednosti v politickej strane?
	A: Áno, bez váhania. Ak sa stanem členom EDA, ukončím svoju politickú kariéru.
13.	Ako by ste postupovali v prípade závažných nezrovnalostí alebo dokonca podvodu či korupcie, do ktorých by boli zapojené osoby v členskom štáte, z ktorého pochádzate?
	A: Ak k takémuto prípadu dôjde, budem ho riešiť rovnakým spôsobom ako akýkoľvek iný prípad podvodu v ktoromkoľvek inom členskom štáte, s uplatnením maximálnej nezávislosti a integrity, pričom by som zaujal úplne nestranný, objektívny, nezaujatý a profesionálny prístup.
	Dodržiavanie nestrannosti a integrity, zásad právneho štátu, prísne plnenie zavedených politík, pravidiel a postupov a zabezpečenie spravodlivosti a rovnakého zaobchádzania sú nevyhnutné na účinné fungovanie každej inštitúcie a zachovanie dôvery občanov v EÚ.
Vykonávanie úloh
14.	Aké by mali byť hlavné znaky kultúry správneho finančného riadenia vo verejnej správe? Ako by mohol Európsky dvor audítorov prispieť k jej presadzovaniu?
A: V rámci stanovenom nariadením o rozpočtových pravidlách sa správne finančné riadenie chápe ako plnenie rozpočtu v súlade s tromi zásadami: 
i)	hospodárnosť,
ii)	efektívnosť,
iii)	účinnosť.
Verejné finančné prostriedky sa musia využívať na verejné blaho, pričom sa musia dodržiavať základné zásady transparentnosti a zodpovednosti, ktoré sú dvoma kľúčovými piliermi dobrej správy vecí verejných. 
Som pevne presvedčený, že transparentnosť, spravodlivosť a zodpovednosť, navyše s dôrazom na výkonnosť, by sa mali považovať za hlavné prvky vykonávania týchto zásad a podpory kultúry správneho finančného riadenia vo verejnej službe, a týmito prvkami som sa riadil počas svojej kariéry v súkromnom aj verejnom sektore. 
Náročný kontext, ktorému čelíme, si navyše vyžaduje, aby sme všetci vyvinuli maximálne úsilie o obnovu a posilnenie dôvery občanov vo verejné inštitúcie a rozhodovacie procesy na vnútroštátnej a európskej úrovni. V tejto súvislosti vidím pridanú hodnotu vo viacvrstvovom prístupe, ktorého cieľom je zabezpečiť, aby správne rozpočtové plánovanie sprevádzalo etické riadenie a transparentné podávanie správ, nasledované dôkladným procesom kontroly a zodpovednosti podporeným v každej z týchto fáz jasným a proaktívnym komunikačným úsilím. V neposlednom rade vidím význam začlenenia včasnej analýzy a zmierňovania rizík do všetkých uvedených fáz, aby sa zabezpečili čo najlepšie výsledky.
	Dvor audítorov zohráva dôležitú úlohu pri vytváraní kultúry odborného finančného riadenia a pri zabezpečovaní jeho udržateľnosti vo všetkých inštitúciách EÚ. Dvor audítorov vydáva odporúčania a monitoruje ich vykonávanie, pričom obe sú kľúčové pre uvedenú úlohu. Identifikácia najlepších postupov a vydávanie odporúčaní vyplývajúcich z auditu sú základnými spôsobmi posilnenia správneho finančného riadenia. Okrem toho značná morálna autorita Dvora audítorov môže pomôcť inšpirovať k transparentnejším a zodpovednejším účtovným postupom v celej EÚ.
	Dvor audítorov zohráva významnú úlohu aj pri prípadnom zjednodušovaní legislatívneho rámca a administratívnych postupov, prispieva k účinnému finančnému riadeniu a uľahčuje potrebné reformy. EÚ potrebuje jednoduchšie postupy s menšou byrokraciou a Dvor audítorov môže zohrávať kľúčovú úlohu v európskom programe v oblasti zjednodušenia postupov.
15.	Dvor audítorov má podľa zmluvy pomáhať Parlamentu pri výkone jeho právomocí kontrolovať plnenie rozpočtu. Ako by ste zlepšili spoluprácu medzi Dvorom audítorov a Európskym parlamentom (najmä jeho Výborom pre kontrolu rozpočtu), aby sa zlepšil verejný dohľad nad všeobecnými výdavkami a ich hodnota za peniaze?
A: Ako potenciálny člen Dvora audítorov vás ubezpečujem o svojom odhodlaní budovať vzťah založený na otvorenosti, transparentnosti, vzájomnej dôvere a efektívnosti medzi Európskym parlamentom – najmä jeho Výborom pre kontrolu rozpočtu (CONT) – a Dvorom audítorov. Keďže v súčasnom inštitucionálnom a legislatívnom cykle sme stále na začiatku, som presvedčený, že z oboch strán musíme pracovať na ďalšom posilňovaní vzťahov medzi týmito dvoma inštitúciami a na podpore kultúry neustálej komunikácie medzi výborom CONT a Dvorom audítorov. Ak budem potvrdený vo funkcii, chcel by som vás ubezpečiť o svojej plnej otvorenosti dialógu a návrhom, ako zlepšiť a posilniť príspevok Dvora audítorov k podpore rozhodovacieho procesu vo výbore CONT, aby mohol Parlament účinne vykonávať demokratický dohľad, najmä pri výkone jeho kontrolných právomocí nad plnením rozpočtu. Vzhľadom na súčasný zložitý regionálny a medzinárodný kontext opakovane zdôrazňujem význam ochrany rozpočtu EÚ na úrovni EÚ, ako aj na vnútroštátnej úrovni, a som si vedomý toho, že je to pre tento Parlament, a najmä pre výbor CONT, prvoradým záujmom. 

Našou spoluprácou môžeme zabezpečiť, aby sa všetky finančné prostriedky EÚ vynakladali zákonným a zodpovedným spôsobom a v čo najlepšom záujme EÚ a jej občanov.
	Okrem toho, keďže poslanci Európskeho parlamentu priamo zastupujú záujmy občanov EÚ, je nevyhnutné zohľadňovať ich názory, aby sa zabezpečila trvalá relevantnosť práce Dvora audítorov z hľadiska výziev, ktorým čelia občania EÚ, a to pri zachovaní úplnej nezávislosti Dvora audítorov pri jeho práci.

16.	Aký je podľa vášho názoru prínos auditu výkonnosti a ako by sa mali jeho výsledky začleniť do postupov riadenia?

A: Audit zhody, finančný audit a audit výkonnosti sa navzájom dopĺňajú. Zatiaľ čo auditom zhody sa overuje, či sú činnosti a programy v súlade s platnými právnymi a regulačnými požiadavkami, audit výkonnosti hodnotí, či sa tieto činnosti a programy vykonali optimálne.

V súvislosti s vykonávaním súčasného viacročného finančného rámca na roky 2021 – 2027 Dvor audítorov už odporučil zabezpečenie nadčasovosti financovania adaptácie na zmenu klímy zo zdrojov EÚ ako súčasť stratégie hospodárskeho rastu EÚ, čo má vplyv na konkurencieschopnosť EÚ na vnútornej aj vonkajšej úrovni. Prispelo to k vytvoreniu prístupu zameraného na výsledky a k zabezpečeniu toho, aby sa finančné rozhodnutia riadne premietli do účinných opatrení a riešení v prospech občanov EÚ. 

Podľa tohto modelu by sa mohli naplánovať ďalšie opatrenia s cieľom podporiť náležité kroky nadväzujúce na efektívnosť výdavkov na plnenie cieľov EÚ v oblasti konkurencieschopnosti, a to na základe auditu výkonnosti, a to aj s prihliadnutím na potrebu zvážiť celkové rozvojové ciele EÚ.
	Podľa rovnakej logiky by sa väčšie zameranie na výkonnosť mohlo ukázať ako užitočné pri podpore nových cieľov Komisie týkajúcich sa zjednodušenia a zodpovednosti, a to aj pokiaľ ide o postupy verejného obstarávania. V hodnoteniach založených na výkonnosti by sa mohli zohľadniť aj administratívne náklady na úrovni členských štátov, ako aj na úrovni podnikateľskej komunity. Audit výkonnosti ponúka výhľadovo orientované poznatky a hodnotí, či sú procesy účinné z hľadiska dosahovania stanovených cieľov a zámerov.
Vzhľadom na predpokladanú väčšiu zložitosť finančných nástrojov EÚ sa zodpovednosť a vysledovateľnosť finančných prostriedkov EÚ stáva ešte dôležitejšou, a to aj ako predpoklad modelu založeného na výkonnosti, ktorý sa má zohľadniť v budúcich snahách Dvora audítorov, ako aj vo vzťahu k ostatným inštitúciám EÚ s rozpočtovou zodpovednosťou – konkrétne Európskej komisii a Európskemu parlamentu.
	Napriek tomu sa musíme vždy usilovať o poskytovanie odporúčaní, ktoré sú relevantné a praktické a ktoré dokáže auditovaný subjekt jasne pochopiť a prijať, najmä na príslušnej úrovni riadenia s právomocou vykonať ich optimálne, pokiaľ ide o čas, náklady a zdroje.

[bookmark: _Hlk191053189][bookmark: _Hlk191055576]17.	Ako by sa mohla zlepšiť spolupráca medzi Dvorom audítorov, národnými audítorskými inštitúciami a Európskym parlamentom (Výborom pre kontrolu rozpočtu) v oblasti auditu rozpočtu EÚ?
	A: V tejto fáze nemôžem dať konečnú odpoveď, keďže túto záležitosť ešte musím posúdiť z hľadiska Výboru pre kontrolu rozpočtu alebo Európskeho dvora audítorov. Získanie praktických skúseností na Dvore audítorov bude mať zásadný význam pre to, aby som si vytvoril názor na základe informácií.
	Je však jasné, že spolupráca medzi Dvorom audítorov a vnútroštátnymi audítorskými orgánmi, ako sa uvádza v článku 287 ods. 3 Zmluvy o fungovaní Európskej únie, má zásadný význam pre účinnú rozpočtovú kontrolu. V kontexte zdieľaného riadenia je mimoriadne dôležité využiť odborné znalosti vnútroštátnych audítorov. 	
	Udržiavanie otvoreného dialógu s rozpočtovými a legislatívnymi orgánmi, vnútroštátnymi najvyššími kontrolnými inštitúciami a ďalšími zainteresovanými stranami posilňuje význam inštitúcie a vplyv jej práce.

Európsky parlament (prostredníctvom výboru CONT), ako aj vnútroštátne audítorské inštitúcie, ktoré podávajú správy národným parlamentom, sú kľúčovými zainteresovanými stranami Dvora audítorov so spoločným cieľom, a to chrániť rozpočet EÚ a zabezpečiť optimálne využívanie peňazí daňových poplatníkov EÚ. V tejto súvislosti by mal Dvor audítorov naďalej predkladať príslušné správy vnútroštátnym orgánom auditu a iným inštitúciám s cieľom informovať ich o činnosti a poskytovať im odporúčania v príslušných oblastiach politiky.

Preto sa domnievam, že kľúčom k úspechu je dobre organizovaná a transparentná výmena informácií, dôkladné pochopenie potrieb každej strany a účinné dohody o spolupráci. Pri všetkých prijatých opatreniach treba dodržať právny rámec spolupráce a zároveň zabezpečiť povinnosť konať v dobrej viere, ako aj nezávislosť Dvora audítorov a vnútroštátnych audítorských orgánov.
Okrem toho by som podporil priamy štruktúrovaný dialóg medzi kontaktným výborom a Výborom EP pre kontrolu rozpočtu s pravidelnými výmenami osvedčených postupov a získaných poznatkov, účinného plnenia a kontroly rozpočtu, riadenia, transparentnosti a zodpovednosti. Navyše sa domnievam, že súčasťou tohto štruktúrovanejšieho dialógu by mohli byť aj spoločné analýzy rizík, spoločné chápanie výziev a špecifických rizík v celej EÚ a výmena informácií o spôsoboch, ako ich riešiť. 
Európsky parlament napokon zohráva významnú úlohu aj pri zvyšovaní informovanosti o činnosti Dvora audítorov a o systéme kontroly rozpočtu EÚ medzi ich zložkami. Poslanci Európskeho parlamentu by mali takisto pomôcť orgánom auditu v príslušných členských štátoch lepšie pochopiť výzvy, ktorým čelia pri plnení svojich povinností.
18.	Akým spôsobom by ste ďalej rozvíjali podávanie správ Dvora audítorov, aby mal Európsky parlament k dispozícii všetky potrebné informácie o presnosti údajov, ktoré členské štáty poskytujú Európskej komisii?
[bookmark: _Hlk191053177]A: Kvalitné podávanie správ je založené najmä na kvalite poskytovaných údajov. Hodnotenie a podávanie správ Dvora audítorov závisí od kvality poskytnutých údajov, najmä preto, že podporuje Európsky parlament pri konsolidácii jeho rozpočtových rozhodnutí. 
V tejto súvislosti, a to aj vzhľadom na to, že európska štatistika je verejným statkom, ako aj na základe súčasného nariadenia o európskej štatistike je dôležité v dialógu s Európskou komisiou a ostatnými inštitúciami analyzovať, ako by sa súčasný systém mohol zlepšiť tak, aby sa zameral na nové zdroje údajov, nové technológie a poznatky vytvorené v digitálnej ére, aby sa zabezpečilo, že poskytnuté údaje budú odrážať nový súbor výziev a hospodárskej reality s cieľom podporiť odôvodnenie rozhodnutí a politických cieľov EÚ.
Pritom treba vždy pamätať na to, že samotný Dvor audítorov má obmedzené zdroje, ktoré musí čo najlepšie využiť na podávanie správ o svojej práci.
Ďalšie otázky
19.	Stiahnete svoju kandidatúru, ak Európsky parlament zaujme odmietavé stanovisko k vášmu vymenovaniu za člena Dvora audítorov?
A: Ako bývalý poslanec rumunského parlamentu a bývalý predseda výboru plne rešpektujem rozhodnutia Európskeho parlamentu. V tejto súvislosti, ak by boli vznesené akékoľvek pochybnosti o mojej bezúhonnosti alebo nezávislosti, samozrejme by som po diskusiách so svojím členským štátom zvážil stiahnutie svojej kandidatúry. Takisto by som dôkladne zvážil názory a diskusie vo Výbore pre kontrolu rozpočtu, pokiaľ ide o oblasti odborného rozvoja, a podľa toho by som konal. 
Keďže som bol navrhnutý rumunskou vládou a z postupu podľa ZFEÚ vyplýva, že Rada má konečné rozhodnutie, domnievam sa však, že na základe úplného postupu je správne konať s ohľadom na všetky zúčastnené inštitúcie.

